# Referat af Bestyrelsesmøde på Støvring Gymnasium d. 20. marts 2023

**Tilstede:** Iben Bøgh Bahnsen, Malene Gram, Rene Neve Henriksen, Lene Schmidt Aalestrup, Charlotte Horn, Steen Madsen, Maja Knudsen Jensen, Anna Amby Frejbæk og Svend Sørensen.

**Afbud:** Peter Hansen og Nadia-Dicte Hyldahl

Revisor Line Borregaard samt Carina Barrett deltog i mødet. Maja og Dicte er de nye elevrepræsentanter i bestyrelsen.

1. **Velkomst samt godkendelse af dagsorden og referat fra d. 13. december 2022. Bilag 1.**

Bilag 1: Referat af bestyrelsesmøde d. 13. december 2023

Referat blev godkendt og underskrevet.

Anna Supplerede med at vise en revideret udgave af skolens Studie- og ordensregler. Et punkt der blev diskuteret på sidste møde.

1. **Pilotprojekt om aktionslæring som redskab til at arbejde med klassemiljø /TO**

Efter vedtagelsen af vores visions- og strategiplan har vi sat gang i et pilotprojekt, hvor et 1g-lærerteam arbejder med at skabe et bedre læringsmiljø gennem aktionslæring. Tina Olsen, der er lærer i klassen og medlem af pædagogisk udvalg, fortæller om projektet.

Tina gav en fin gennemgang af baggrunden for, indholdet af og forhåbningerne til udbyttet af projektet.

Anna: Det gode her er, at lærerne er med i processen i forhold til at man kan have en ekspert udefra til at arbejde med en klasse. Dette blev bakket op af Maja.

Malene: Spændende projekt og rigtig godt med en kort horisont, så man hurtigt kan se resultaterne.

Rene: Synes også det er spændende. Åbner for mange muligheder.

Maja: Skal det bredes ud til andre klasser? Anna: Ja det er tanken og til alle lærere.

Lene: Det er vigtigt med denne type indsatser; også fordi eleverne måske kommer fra forskellige læringskulturer.

Afslutningsvis var der bred enighed om, at det er en rigtig god ide med denne type punkter på bestyrelsesmøderne, hvor man kommer ”med ind i maskinrummet” i skolens arbejde. Det må der godt komme mere af.

1. **Årsrapport 2022. Bilag 2, 3 og 4/ Revisor Line Borregaard og Carina Barrett**

Bilag 2: Årsrapport for 2022. Bilaget eftersendes.

Bilag 3: Revisionsprotokollat til årsrapporten for 2022. Bilaget eftersendes.

Bilag 4: Bestyrelsestjekliste: Bestyrelsestjeklisten oplister de forhold, som det enkelte bestyrelsesmedlem skal have vurderet at være opfyldt, inden årsrapporten godkendes.

Revisor Line Borregaard gennemgik årsrapporten, revisionsprotokollatet og bestyrelsestjeklisten. Regnskabet viser et underskud på 786.000 kr. Det er dog ikke i sig selv problematisk, da det var forudset og forklaret i budgettet, og da gymnasiet er velkonsolideret. Generelt havde revisionen intet at berette og kunne give en blank påtegning. Der var stor ros til skolens økonomiafdeling. Revisionstjeklisten bliver udfyldt og sendt ud til bestyrelsen til elektronisk underskrift.

På spørgsmålet om hvordan situationen var på andre gymnasier, svarede hun, at det generelt har været et vanskeligt år for gymnasierne, hvilket primært skyldtes de høje energiudgifter.

Bestyrelsen godkendte regnskabet.

1. **Kapacitetsfastsættelse, ansøgertal og forventninger til klasseoprettelse. /AF**

Vores foreløbige kapacitet, som blev udmeldt i februar 2023, er sat til 168 elever, det vil sige seks klasser. Anna orienterer desuden om vores (foreløbige) ansøgertal.

Anna: Vores søgetal pr.13/3 er 171 elever, hvilket er nærmest perfekt i forhold til vores ønske om 6 fyldte klasser. Der kan dog godt komme forskydninger indtil 12.april. Den 15.maj beslutter Regionen, hvor mange vi skal have. Vores ansøgere er bredt geografisk funderet.

1. **Evaluering af målsætninger for skoleåret 22/23, jf. kvalitetssikringsplanen /AF Bilag 5 og 6**

Bilag 5: Evalueringsplan

Bilag 6: Kvalitetssikringsplan (jf. bestyrelsesmødet i september 22)

Ifølge vores kvalitetsplan skal vi formulere målsætninger for hvert skoleår. Disse målsætninger skal evalueres i april, og der skal udarbejdes en opfølgningsplan. Bilag 5 er en foreløbig evaluering af vores målsætninger. Bemærk, at disse formuleringer først er formuleret i efteråret 2022, da kvalitetsplanen først var færdig på dette tidspunkt. Den endelige evaluering, opfølgningsplan og nye målsætninger drøftes i bestyrelsen på juni-mødet.

Anna: Målsætningerne er formuleret lidt bagudrettet, da vi er i gang med at implementere den nye kvalitetssikringsplan. Målsætningerne er formuleret i forhold til strategien. Bemærk, at det et værktøj til at udvikle det pædagogiske arbejde. APV og medarbejdernes arbejdsforhold er således ikke en del af dette. Det er til gengæld elevtrivselsundersøgelsen, hvor vi ved den seneste undersøgelse i december igen kommer ud med rigtig fine resultater; også på landsplan. Ønsker bestyrelsens holdning til, om det er den rigtige måde at præsentere det på. Målet har været, at der ikke er for mange tal.

Iben: Det er godt og overskueligt.

1. **Ferieplan. Bilag 8.**

Bilag 8 er ferieplanen for 2023/24, som bestyrelsen har mulighed for at kommentere. Vi drøfter også kort, hvordan vi har tænkt os at håndtere Store Bededag.

Svend redegjorde for tankerne om Store Bededag: For lærerne gælder, at de får en arbejdsdag mere. Normen skrues op med 7,4 timer. Man får et løntillæg svarende til 0,45% af årslønnen. Det giver en ekstraudgift for skolen på ca. 1/5 stilling. For TAP´erne gælder, at de også får en arbejdsdag mere. Hvis der er undervisning på den ekstra arbejdsdag, skal de på arbejde og får løn for det. Hvis der er undervisningsfri, og de ikke skal på arbejde, skal de afspadsere. Der er ikke taget endelig stilling til, om der skal være undervisning på Store Bededag fremover, men i 2024 vil den nok være undervisningsfri.

Bestyrelsen godkendte ferieplanen

1. **Siden sidst. Bilag 7**

Bilag 7 opridser nogle af de ting, der er sket på skolen siden sidste bestyrelsesmøde.

Oversigten blev suppleret med følgende aktiviteter: Nordjyske Gymnasiers Akademi, Studierejser, Trivselsarrangement som en del af landsdækkende kampagne P3 (DR) og foredrag med Glenn Beck

Rene: Arrangementet ”Hvad er meningen?” har fået meget rosende omtale af de elever fra Skørping Skole, der har deltaget.

1. **Næste bestyrelsesmøde**

Forslag til næste bestyrelsesmøde: Torsdag d. 8. juni 2023 16 til 18 i stedet for d. 12. juni, som tidligere udmeldt. I bedes tjekke, om I kan d. 8. juni.

Flyttes til den 8/6.

1. **Eventuelt.**

Dagsordenen blev gennemgået for at se, om der var oplysninger, som var behæftet med tavshedspligt.

Referent: Svend